## El Consell aprova un crèdit extraordinari de 700 milions en el pressupost de 2024 per a finançar els gastos excepcionals de reparació després de la riuada

*** El decret llei pel qual es concedix este crèdit extraordinari en el pressupost corrent en vigor permet atendre gastos inajornables derivats dels danys suportats per persones, empreses, béns mobles o immobles i infraestructures públiques o privades
* El crèdit es finançarà mitjançant operacions d’endeutament i els romanents s’incorporaran al pressupost prorrogat, amb independència que en 2025 es tramiten noves normes per a finançar la resposta de la Generalitat a l’emergència**

El Consell ha aprovat un decret llei pel qual es concedix un crèdit extraordinari en el pressupost corrent de l’exercici 2024 de la Generalitat de 700 milions d’euros destinats a sufragar les mesures de resposta immediata i recuperació adoptades per la Generalitat per a fer front als gastos derivats de la riuada.

En concret, este crèdit extraordinari permet a la Generalitat atendre gastos inajornables derivats dels danys suportats per les persones físiques o jurídiques, els béns mobles o immobles i les infraestructures públiques o privades a conseqüència de la riuada, que va motivar la declaració de ‘zona afectada greument per una emergència de protecció civil’ pel Consell de Ministres el 5 de novembre passat.

Este crèdit extraordinari es finançarà amb endeutament, incrementant el pressupost d’ingressos en l’aplicació ‘Préstecs a llarg termini ens del sector públic’, en el marc i amb les condicions que s’establisquen en el programa d’endeutament que autoritze l’Estat per a facilitar l’accés al finançament que la Generalitat requerisca per a fer front als gastos excepcionals de la riuada.

La norma inclou una referència a la necessitat de recórrer a un registre comptable diferenciat dels gastos excepcionals que es realitzen a conseqüència de la riuada, un règim específic per a la incorporació de romanents de crèdit derivats de l’execució del crèdit extraordinari i una habilitació específica per a agilitzar la distribució dels crèdits, així com perquè es realitzen els ajustos tècnics i les modificacions pressupostàries que possibiliten la reposició dels crèdits que, amb càrrec a fons, s’hagen executat per a fer front als gastos de la DANA amb anterioritat a l’entrada en vigor d’este decret llei.

Finalment, este decret llei arreplega una modificació puntual de la vigent Llei de pressupostos, amb la finalitat d’incorporar un nou supòsit, associat a la DANA, que habilite per a sobrepassar automàticament el límit anual d’endeutament.

Finançament de les mesures adoptades per a la recuperació

La magnitud de la catàstrofe va determinar que el Consell de Ministres aprovara el 5 de novembre passat un acord pel qual es declara ‘zona afectada greument per una emergència de protecció civil’ el territori damnificat a conseqüència de la DANA, que va afectar àmplies zones de la Península i Balears entre el 28 d’octubre i el 4 de novembre de 2024.

Esta situació va incidir directament i immediatament en tota l’activitat de la Generalitat, també la financera, i va modificar de manera radical els seus objectius i prioritats immediats.

Pel que fa a les primeres decisions adoptades, des del punt de vista financer, cal destacar la de retardar la presentació en les Corts dels Pressupostos de la Generalitat per a l’exercici 2025 i la de donar suport directe i immediat a les diverses conselleries amb la finalitat d’assegurar un finançament ordenat de les mesures adoptades amb vista a la recuperació i la tornada a la normalitat de la zona afectada.

En este context, el Govern d’Espanya va incloure en el Reial decret llei 7/2024, pel qual s’adopten mesures urgents per a l’impuls del pla de resposta immediata, reconstrucció i rellançament enfront dels danys causats per la DANA, una habilitació específica per a atendre els gastos extraordinaris a conseqüència de la inundació.

Per això es tramita este decret llei amb un abast limitat a 2024, amb independència que al llarg de 2025 es tramiten noves normes que permeten complementar el finançament necessari per a fer front als gastos de caràcter excepcional conseqüència de la DANA que hi ha hagut a la Comunitat Valenciana, d’acord amb el programa d’endeutament que s’establisca a este efecte.

Fecha: 17/12/2024